Απόφαση αριθ. 1/2000 της επιτροπής τελωνειακής συνεργασίας ΕΚ-Τουρκίας

της 25ης Ιουλίου 2000

σχετικά με την αποδοχή πιστοποιητικών κυκλοφορίας EUR. 1 ή δηλώσεων τιμολογίου, τα οποία πιστοποιούν την κοινοτική ή τουρκική καταγωγή και εκδίδονται από ορισμένες χώρες που έχουν υπογράψει προτιμησιακή συμφωνία με την Κοινότητα ή την Τουρκία

(2000/526/ΕΚ)

Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,

Έχοντας υπόψη:

τη συμφωνία της 12ης Σεπτεμβρίου 1963 για την εγκαθίδρυση σύνδεσης της ΕΟΚ και της Τουρκίας,

την απόφαση αριθ. 1/95 του συμβουλίου σύνδεσης ΕΚ-Τουρκίας, της 22ας Δεκεμβρίου 1995, για την εφαρμογή της οριστικής φάσης της τελωνειακής ένωσης(1), και ιδίως τα άρθρα 16 και 28,

Εκτιμώντας τα ακόλουθα:

(1) Η απόφαση αριθ. 1/96 της επιτροπής τελωνειακής συνεργασίας ΕΚ-Τουρκίας, της 20ής Μαΐου 1996, σχετικά με τις λεπτομέρειες εφαρμογής της απόφασης αριθ. 1/95(2) προβλέπει ότι το αποδεικτικό έγγραφο της τήρησης των όρων που απαιτούνται για την εφαρμογή των διατάξεων που διέπουν την ελεύθερη κυκλοφορία βιομηχανικών προϊόντων μεταξύ της Κοινότητας και της Τουρκίας είναι το πιστοποιητικό κυκλοφορίας εμπορευμάτων Α.ΤR.

(2) Η Κοινότητα και η Τουρκία υπέγραψαν προτιμησιακές συμφωνίες με τις ακόλουθες ευρωπαϊκές χώρες: Βουλγαρία, Εσθονία, Ουγγαρία, Ισλανδία, Λετονία, Λιθουανία, Νορβηγία, Πολωνία, Τσεχική Δημοκρατία, Σλοβακική Δημοκρατία, Ρουμανία, Σλοβενία και Ελβετία.

(3) Στο πλαίσιο των συμφωνιών αυτών, η προτιμησιακή καταγωγή βεβαιώνεται με τα πιστοποιητικά κυκλοφορίας EUR. 1 ή με δηλώσεις τιμολογίου.

(4) Στην περίπτωση που προϊόντα κοινοτικής ή τουρκικής καταγωγής, κατά την έννοια των προαναφερθεισών συμφωνιών, εξάγονται αρχικά από την Κοινότητα ή την Τουρκία προς μια από τις προαναφερθείσες χώρες και, εν συνεχεία, χωρίς να έχουν υποστεί μεταποίηση ή αφού έχουν υποστεί ελάχιστες μόνον εργασίες, αποστέλλονται αντιστοίχως στην Τουρκία ή στην Κοινότητα, οι χώρες αυτές πρέπει να εκδίδουν για τα προϊόντα πιστοποιητικό κυκλοφορίας EUR. 1 ή δήλωση τιμολογίου, που πιστοποιούν, κατά περίπτωση, την κοινοτική ή τουρκική τους καταγωγή.

(5) Υπό τις προϋποθέσεις αυτές, ούτε η Κοινότητα ούτε η Τουρκία δεν μπορούν να παρέχουν αμοιβαία την προτιμησιακή δασμολογική μεταχείριση που προβλέπεται από την προαναφερθείσα απόφαση αριθ. 1/95,

ΑΠΟΦΑΣΙΖΕΙ:

Άρθρο 1

1. Τα προϊόντα τα οποία καλύπτονται από την απόφαση 1/95 του συμβουλίου σύνδεσης ΕΚ-Τουρκίας και είναι καταγωγής Κοινότητας κατά την έννοια των συμφωνιών τις οποίες η Κοινότητα υπέγραψε με τη Βουλγαρία, την Εσθονία, την Ουγγαρία, την Ισλανδία, τη Λετονία, τη Λιθουανία, τη Νορβηγία, την Πολωνία, την Τσεχική Δημοκρατία, τη Σλοβακία, τη Ρουμανία, τη Σλοβενία και την Ελβετία, υπάγονται στην Τουρκία στην προτιμησιακή δασμολογική μεταχείριση που προβλέπεται από την εν λόγω απόφαση, εφόσον συνοδεύονται από πιστοποιητικό κυκλοφορίας EUR. 1 ή δήλωση τιμολογίου, τα οποία εκδίδονται σε μια από τις προαναφερθείσες χώρες και την κοινοτική τους καταγωγή.

2. Τα προϊόντα τα οποία καλύπτονται από την απόφαση 1/95 του συμβουλίου σύνδεσης ΕΚ-Τουρκίας και είναι καταγωγής Τουρκίας κατά την έννοια των συμφωνιών τις οποίες η Τουρκία υπέγραψε με τη Βουλγαρία, την Εσθονία, την Ουγγαρία, την Ισλανδία, τη Λετονία, τη Λιθουανία, τη Νορβηγία, την Πολωνία, την Τσεχική Δημοκρατία, τη Σλοβακία, τη Ρουμανία, τη Σλοβενία και την Ελβετία, υπάγονται στην Κοινότητα στην προτιμησιακή δασμολογική μεταχείριση που προβλέπεται από την εν λόγω απόφαση, εφόσον συνοδεύονται από πιστοποιητικό κυκλοφορίας EUR. 1 ή δήλωση τιμολογίου, τα οποία εκδίδονται σε μια από τις προαναφερθείσες χώρες και την τουρκική τους καταγωγή.

Άρθρο 2

Η παρούσα απόφαση αρχίζει να ισχύει την ημέρα της υιοθέτησής της.

Άγκυρα, 25 Ιουλίου 2000.

Για την επιτροπή τελωνειακής συνεργασίας

Ο Πρόεδρος

O. Onal

(1) ΕΕ L 35 της 13.2.1996, σ. 1.

(2) ΕΕ L 200 της 9.8.1996, σ. 14.